Predkladacia správa

Vypracovanie Informácie o poskytnutej podpore do oblasti bývania prostredníctvom Štátneho fondu rozvoja bývania a Programu rozvoja bývania za rok 2004 vychádza z plnenia uznesenia vlády č. 952 z 8. októbra 2003, ktorým bolo ministrovi výstavby a regionálneho rozvoja uložené „informovať vládu o  poskytnutej podpore do oblasti bývania prostredníctvom Štátneho fondu rozvoja bývania a Programu rozvoja bývania za predchádzajúci kalendárny rok“.
Materiál sa zaoberá poskytnutím základných informácii o podpore bývania v roku 2004 v rámci nástrojov v pôsobnosti Ministerstva výstavby a regionálneho rozvoja SR. 
Z prostriedkov Štátneho fondu rozvoja bývania bola v roku 2004 poskytnutá podpora vo výške 3 383 048  tis. Sk, z toho vo forme úverov vo výške 3 382 268 tis. Sk a vo forme nenávratných príspevkov vo výške 780 tis. Sk. 
Na realizáciu Programu rozvoja bývania boli v roku 2004 vyčlenené finančné prostriedky vo výške 1 272 100 tis. Sk, ktoré boli určené na financovanie stavieb nájomných bytov, technickej vybavenosti a odstraňovanie systémových porúch bytových domov. Z uvedenej výšky finančných prostriedkov bola suma 472 100 tis. Sk prevedená na osobitný bežný účet dofinancovania programov MVRR SR za účelom čerpania týchto finančných prostriedkov v roku 2005. Na základe neoficiálneho stanoviska Ministerstva financií SR bude požiadavka o povolenie výnimky z časového použitia finančných prostriedkov zamietnutá, čím došlo k zníženiu finančných prostriedkov na realizáciu predmetného programu. Ministerstvo výstavby a regionálneho rozvoja SR pri spracovávaní návrhu rozpočtu na roky 2006-2008 uplatní požiadavku o navýšenie rozpočtu roku 2006 pre Program rozvoja bývania o čiastku 472 100 tis. Sk, ktorá bola v roku 2004 zazmluvnená.	
V rámci informácie je uvedený aj rozsah poskytnutej podpory v roku 2004 vo forme bankových záruk.